Kostrjanc

Kostrjanc (dialektalnje tež kostřanc, Centaurea cyanus) je rostlina ze swójby zestajenkow (Asteraceae).

 Wopis 

Kostrjanc je jednolětna abo dwulětna rostlina ze 80 cm wysokim, róžkatym a běłopjelsćojće kosmatym stołpikom, kotrejež stołpik horjeka je wobšěrny. 

 Łopjena 
Łopjena su najčasćišo šwižne lancetojte a docpěwaja šěrokosć mjezy 2 a 5 mm. Delnje  łopjena su stołpikate. Hornje łopjena su sedźace a njedźělene.

 Kćenja 
Wón kćěje wot junija hač do oktobra. Košowe kwěty docpěwaja šěrokosć mjezy 2 a 3 cm a sedźa po jednym na kóncach hałuzow. Přikrywne łopješka su owalne a zelene z čornymi, třiróžkatymi, njeregularnje trodlojtymi přiwiskami, a docpěwaja dołhosć mjezy 12 a 15 mm. Kćenjowe łopješka na kromje su módre, rědko róžojte abo běłe a 5-cybate, ale we srjedźišću su fijałkojte.

 Płody 
Płody docpěwa dołhosć wot 3,5 mm a buchu přez wětr a wot mrowje rozšěrjene.

 Stejnišćo 

Wón rosće na žitowych polach, smjećowych  a pustych městnach. Preferuje w prawej měrje čerstwe, małowapnite, zwjetša słabje kisałe pódy.

 Rozšěrjenje 

Prěnjotnje njebě rostlina w srjedźnej Europje doma, ale je so najskerje jako symjo z kónčin wokoło Srjedźneho morja sem dóstała.

 W rostlinskim lěkowanstwje 

W rostlinskim lěkowanstwje wužiwaja so kwěty (Flores Cyani). Zběraja kwěty wot junija do awgusta. Sušja kwěty skoku w sćinje. Droga je moč ćěrjaca a bjez pódlanskich wuskutkow.

 Nóžki 

 Žórła 

 Dörfler, H.-P., Roselt, Gerhard: Heilpflanzen. Gestern und Heute. Urania, Leipzig - Jena - Berlin 1989  
 GU Maxi-Kompaß Blumen, ISBN 3-7742-3852-9, strona 32 
 GU Naturführer Blumen, ISBN 3-7742-1507-3, stronje 30-31 
 Seidel/Eisenreich: BLV Bestimmungsbuch Blütenpflanzen, ISBN 3-405-13557-5, stronje 214-215 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 224 

 Eksterne wotkazy 

 Botanický herbář 
 ARKive 
 USDA plants database 
 Gartendatenbank 
 Plants for a Future 
 Flora of Northern Ireland 

Kategorija: Stróžawka
Kategorija: Hojenska rostlina